
A Nemzetközi Pénzügyi Beszámolási Standardok és a Magyar Számviteli Törvény eredménykimutatásainak összehasonlítása a Danubius Hotels példáján keresztül

Dolgozatomban a számvitelről szóló 2000. évi C. törvényt (a továbbiakban Sztv.), illetve a Nemzetközi Pénzügyi Beszámolási Standardokat (International Financial Reporting Standards, a továbbiakban IFRS) hasonlítom össze a Danubius Szálloda és Gyógyüdülő Nyrt. magyar törvény szerint készült eredménykimutatását, illetve a Danubius Hotels Group IFRS-ek szerint készült eredménykimutatását alapul véve.
Dolgozatom első részében ismertetem az Sztv. előírásait a beszámoló elkészítésére, azon belül az eredménykimutatás összeállítására vonatkozóan. Ezt követően bemutatásra kerülnek az IFRS kialakulásának és térnyerésének okai, a Keretelvek, valamint az eredménykimutatás összeállítása során előtérbe kerülő konkrét standardok.
Az elméleti ismeretek prezentálása után a Danubius Hotels Group, azon belül annak meghatározó szegmense, a Danubius Szálloda és Gyógyüdülő Nyrt. bemutatása következik, melyet az eredménykimutatás tételeinek, összetételének elemzése követ.
Az eredménykimutatások vizsgálata során figyelembe vettem az Sztv. alapján meghatározott eredménykategóriák kimutatásbeli sorrendjét. Így elemzésem során a működési eredményt határoztam meg elsőként, melyet a pénzügyi, majd a rendkívüli eredmény követ, s az adófizetés előtti, illetve utáni eredményen át végül meghatároztam a mérleg szerinti eredményt.
Dolgozatom lezárásaként összegeztem a feltárt különbségeket, hasonlóságokat, melyeket táblázatos formátumban is szemléltetek.



